लेकिन इसका जवाब भी मुक्तिबोध ही देते हैं. सीधे उन्हीं को देखना अच्छा होगा-जन संतों ने परोक्ष रूप से महाराष्ट्र को जाग्रत और सचेत किया. रामदास और शिवाजी ने प्रत्यक्ष रूप से नवीन राष्ट्रीय जाति को जन्म दिया. किंतु तब तक ब्राह्मणवादियों अैर जनता के वर्ग से आए हुए प्रभावशाली सेनाध्यक्षों और संतों द्वारा एक-दूसरे के लिए काफी उदारता बतलायी जाने लगी. शिवाजी के उपरांत, जनता के गरीब वर्गों से आए हुए सेनाध्यक्षों और नेताओं ने नए सामंती घराने स्थापित किए. नतीजा यह हुआ कि पेशवाओं के काल में ब्राह्मणवाद फिर जोरदार हो गया. महाराष्ट्र में वही हाल हुआ जो उत्तर प्रदेश में. महाराष्ट्र में निम्न जातीय सांस्कृतिक चेतना जिसे पल-पल पर कट्टरपंथ से मुकाबला करना पड़ा था, वह उत्तर भारत से अधिक दीर्घकाल तक रही. अंग्रेजी राजनीति के जमाने में ब्राह्मण-ब्राह्मणेत्तरवाद का पुनर्जन्म और विकास हुआ. और इस समय भी लगभग वही स्थिति है. फर्क इतना ही है कि निम्न जातियों के पिछड़े हुए लोग शिड्यूल्ड कास्ट फेडरेशन (और इस समय इसी तरह की कुछ अन्य पार्टियों-मणि) में है और अग्रगामी लोग कांग्रेस, पेजेन्ट्स एंड वर्कर्स पार्टी, कम्युनिस्ट पार्टी और अन्य वामपंथी दलों में शामिल हो गए हैं.